ปตท.สพ รุ่งกำไรหมื่นกว่าล้าน
บริษัทปตท.สำรวจและผลิตปิโตรเลียมแจงผลประกอบการในงวดไตรมาส 1 ปี 2553 มีกำไรสุทธิ 1.04 หมื่นล้านบาท กำไรสุทธิต่อหุ้น 3.16 บาท
27 เม.ย. 2553

บริษัทปตท.สำรวจและผลิตปิโตรเลียมแจงผลประกอบการในงวดไตรมาส 1 ปี 2553 มีกำไรสุทธิ 1.04 หมื่นล้านบาท กำไรสุทธิต่อหุ้น 3.16 บาท
นายอนนต์ สิริแสงทักษิณ   ประธานเจ้าหน้าที่บริหารและกรรมการผู้จัดการใหญ่  บริษัทปตท.สำรวจและผลิตปิโตรเลียม(PTTEP) เปิดเผยว่า ผลดำเนินงานของบริษัทและบริษัทย่อยในงวดไตรมาส 1 ปี 2553 มีกำไรสุทธิ 1.04 หมื่นล้านบาท มีกำไรสุทธิต่อหุ้น 3.16 บาท  เพิ่มขึ้น 82.22% จากงวดเดียวกันของปีก่อนที่  มีกำไรสุทธิ 5,746.26 ล้านบาท และมีกำไรสุทธิต่อหุ้น 1.74 บาท
อย่างไรก็ตามในไตรมาสแรกบริษัทมีรายได้รวม 3.47 หมื่นล้านบาท เพิ่มขึ้นอย่างมากเช่นกันจากงวดเดียวกันของปีก่อนที่มีรายได้รวม 2.65 หมื่นล้านบาท โดยมีรายได้จากการขาย 3.25 หมื่นล้านบาทและยังมีกำไรจากอัตราแลกเปลี่ยน 941 ล้านบาทจากงวดเดียวกันของปีก่อนที่ไม่มีกำไรจากส่วนนี้
“ไตรมาสที่ 1 ปี 2553 ปตท.สผ. มีปริมาณการขายปิโตรเลียม เฉลี่ยวันละ 2.57 แสน บาร์เรลเทียบเท่าน้ำมันดิบสูงกว่าเป้าหมายการผลิตที่ตั้งไว้สำหรับปี 2553 คือเฉลี่ยวันละ2.53clo บาร์เรลเทียบเท่าน้ำมันดิบ และสูงกว่าปริมาณการขายสำหรับปี 2552 ที่เฉลี่ยวันละ 2.33 แสนบาร์เรลเทียบเท่าน้ำมันดิบ เนื่องจากปริมาณขายปิโตรเลียมที่เพิ่มขึ้นจาก โครงการอาทิตย์เหนือ และโครงการบงกช และจากโครงการพื้นที่พัฒนาร่วมไทย-มาเลเซีย-บี17 ซึ่งได้เริ่มผลิตในไตรมาสที่ 1 ปีนี้รวมถึงแนวโน้มเศรษฐกิจโลกและเศรษฐกิจไทยที่ฟื้นตัวดีขึ้น”
ทั้งนี้กำไรของPTTEPที่ประกาศออกมาถือว่าเกินกว่าที่นักวิเคราะห์ได้คาดการณ์ไว้เช่น บล.เอเชียพลัส(ASP)คาดว่าจะมีกำไรสุทธิ 8,700 ล้านบาทเป็นต้น